elektrisk tenning
Store norske leksikon,Teknologi og industri,Teknologi
Elektrisk tenning er antennelse av gasser, væsker eller faste stoffer ved varmetilførsel fra en elektrisk energikilde.
Tenning ved elektrisitet kan skje ved hjelp av en trådspiral som ved gjennomgang av elektrisk strøm blir oppvarmet slik at den gløder (som elektriske sigarettennere). Sprengladninger kan bringes til å eksplodere på lignende måte, idet det for eksempel i en spesiell patron anbringes en glødetråd omgitt av en tennsats (land- og sjøminer, gruvedrift og så videre).Elektrisk tenning kan også skje ved hjelp av en elektrisk gnist som springer over mellom elektroder som for eksempel er anbrakt i en eksplosiv blanding av gasser. Slik elektrisk gnisttenning anvendes i bensinmotorer. Gnisten kan frembringes av en induksjonsspole (coil) med likestrøm fra et batteri, eller en dynamo som drives av motoren. Også tenning av gassbluss kan skje på denne måte, enten ved spesielle håndapparater eller fra et sentralt sted. Les mer i Store norske leksikon elektrisitet elektrisk energi